
הכנסת העשרים
מושב שלישי
<פרוטוקול מס' 411>
מישיבת ועדת הכלכלה
יום רביעי, י"ג בטבת התשע"ז (11 בינואר 2017), שעה 9:30
<סדר היום:>
הצעת חוק הגנת הצרכן (תיקון - הוראות בעניין תכנית הטבות לצרכן), התשע"ה-2015 (פ/1359/20), של חה"כ איתן כבל, דב חנין, עיסאווי פריג', איציק שמולי, מנואל טרכטנברג, יואל חסון, נחמן שי
נכחו:

<חברי הוועדה:> 
איתן כבל – היו"ר
נורית קורן
<מוזמנים:> 
	עו"ד, משרד התמ"ת 
	–
	אורית חנה טירי

	משרד המשפטים
	–
	הילה דוידוביץ

	מנהל בכיר איגוד לשכות המסחר, איגוד לשכות המסחר 
	–
	רונן סולומון

	יועצת משפטית, איגוד לשכות המסחר 
	–
	שרון כ"ץ

	עו"ד, אל על, חברות התעופה 
	–
	הילה  שטרן אטיאס 

	מתאמת  נציגויות וקשרי לקוחות, אל על, חברות התעופה 
	–
	ליבנת  לווה

	פיקוח על הבנקים, בנק ישראל 
	–
	אופירה וייס

	עוזרת ליועמ"ש, בנק ישראל 
	–
	חן פליישר

	סמנכ"ל, עמותת ידיד 
	–
	רן מלמד

	צרכני גז - נפגעים 
	–
	חנה  רוטנמר

	שדלן/ית (גורן עמיר יועצים בע"מ), מייצג/ת את אל-על
	–
	נועה גונן

	שדלן/ית
	–
	דפנה כהן-איוניר


<ייעוץ משפטי: >
אתי בנדלר
איתי עצמון
<מנהל/ת הוועדה:>
לאה ורון
<רישום פרלמנטרי:>
רויטל יפרח
<הצעת חוק הגנת הצרכן (תיקון - הוראות בעניין תכנית הטבות לצרכן), התשע"ה-2015 (פ/1359/20), של חה"כ איתן כבל, דב חנין, עיסאווי פריג', איציק שמולי, מנואל טרכטנברג, יואל חסון, נחמן שי>
<היו"ר איתן כבל:>
בוקר טוב לכם. היום יום רביעי, רק פעם אחת כי טוב. אני שמח לפתוח ישיבה נוספת של ועדת הכלכלה של הכנסת. היה לנו שבוע מאוד מאוד אינטנסיבי אתמול. גברתי מנהלת הוועדה, היועצת המשפטית, יועצים, רשמת, אימפריית הדוברות, ויש לנו גם אורחים נכבדים כאן, זה שעובד אצל לאה נמצא פה וסגנו, ויש לנו כאן אורחות, 20 בנות מכיתות י"א-י"ב מסמינר "רמות", שהן אורחות של חבר הכנסת יעקב מרגי חברי, שהוא יושב ראש ועדת החינוך והתרבות של הכנסת. ברוכות הבאות.
אני אומר שאתמול היה יום של ממש, מתשע וחצי בבוקר, חוץ מהפסקת אוכל, עד השעה ארבע, כמעט באופן רצוף, וכל דיון הוא מאוד אינטנסיבי. היתה לנו גם את הגברת שהתעלפה לנו באמצע הדיון. ברוך השם, אנחנו משתדלים להוציא מתחת ידינו את התוצאות הטובות ביותר, וכך גם היום. הבוקר יש הצעת חוק שמונחת כאן, אחרי שעברה קריאה טרומית. היא כבר מהקדנציה הקודמת - - 

<קריאה:>
הקודמת של הקודמת.

<היו"ר איתן כבל:>
- - ובאמת הפעם הזאת אנחנו חייבים להעביר אותה, כי היא כל כך מתבקשת. הצעת חוק הגנת הצרכן (תיקון – סיום או שינוי תכנית הטבות לצרכן). איתן כבל, דב חנין, עיסאווי, איציק שמולי, מנואל טרכטנברג, יואל חסון, דניאל עטר, שהוא כבר לא חבר כנסת ונחמן שי.
הצעת החוק, הכוונה שלה, להסדיר את שוק מועדוני לקוחות, שזה היום מחזה נפרץ, שאני דרך אגב מברך עליו. אנחנו לא באים למנוע את עניין מועדוני הלקוחות אבל מאותו רגע שהוא הפך להיות מחזה נפרץ, הוא הפך להיות כלי שיווקי פר-אקסלנס, אז כמובן שהוא פועל לא מתוך כללים, וכל אחת ואחד פועל על פי הגחמה של עצמו. כל אחד מאתנו מכיר את זה. אתה מגיע היום ל"מנגו", ל"קסטרו", וזה יכול להיות רשת ספרים של "סטימצקי" ולא משנה מה, אומרים לך: בא תהיה חבר במועדון שלנו, במועדון הלקוחות, ואתה אומר: אחלה, סבבה, יש הטבות כאלה ואחרות, ויום אחד כשאתה מגיע לקנות אומרים לך: הכללים השתנו. ומה עם כל מה שצברתי עד היום? תראה, היה לך זמן, הודענו, פרסמנו את זה ב - - - ובכל מיני מקומות שהסיכוי שלך לפגוש את זה הוא בעצם לא קיים, והחלטנו להסדיר את זה. פשוט לקבוע כללים סדורים.
<אתי בנדלר:>
או שאולי אפילו שלחו אליך הביתה ונתנו פרק זמן - -
<היו"ר איתן כבל:>
נכון. או שלחילופין הם מודיעים לך: יש לך שבועיים. דרך אגב, המקום הכי מעצבן זה "הנוסע המתמיד". "הנוסע המתמיד" – אני, כדי לממש את ההטבה של "הנוסע המתמיד", אני צריך לעבוד בחו"ל. זאת אומרת, אם אתה לא עובד בחו"ל ואתה טס - - 

<לאה ורון:>
רק שלוש פעמים בשנה, אין סיכוי שצברת.

<היו"ר איתן כבל:>
נכון. הסיכוי לנצל את זה, זה פעם ב... הם הודיעו לי שאם עד תאריך – סליחה, אני עכשיו צריך לעזוב את הכל ולנסוע לממש את ההטבה? זאת חוצפה. הרי ההטבה הזאת ניתנת לך, זה לא סתם בגלל העיניים היפות של מאן דהו. זה תוצאה של פעילות עסקית משותפת עם הגורם שממול. תפצה אותי אפילו.

<לאה ורון:>
חברות התעופה נרשמו, ונרשמו גם ארבע נציגות של "אל על" ו"fly card". זה אתם? הם לא הגיעו בכלל?
<היו"ר איתן כבל:>
הסיפור הגדול ביותר הוא כמובן הבנקים/כרטיסי אשראי. אני רוצה להזכיר לכם שכל הסיפור הזה, כשהתחלתי אותו, זה היה עם מועדון הלקוחות של בנק הפועלים, הכוכבים - - 
<אתי בנדלר:>
עם ישראכרט זה היה?

<היו"ר איתן כבל:>
כן. עם הסיפור של הכוכבים, שאני דרך אגב מסכים לחלוטין מסכים שפג תוקפו, עניין הכוכבים, זה עם החוברת המכוערת, המגעילה הזאת, שכבר קנית משהו משם, זה התפרק לך אחרי שבוע. באמת, מכירים את הדברים האלה אבל בסדר, אוקי, אתם רוצים לשנות ולהיטיב עוד יותר, שלצרכן יהיה עוד יותר טוב, כמו שבאחד הכרטיסים המתחרים של ישראכרט, בלפנק, לפנק. אתם כל כך רוצים לפנק את הלקוחות אז סליחה, יש כללי משחק. אני רוצה להזכיר שהבנקים, כשהגישו את הדוחות שלהם, הם התייחסו לערך הצבור של הנקודות כערך שהוא כספי.

למה אני מגיע לבנקים, ואני אומר את זה כאן? גברתי, לפני שאנחנו נכנסים ומתחילים לדבר, פנתה אלי חדוה בר אמש, המפקחת על הבנקים, ואמרה לי: חבר הכנסת כבל, אני תומכת לחלוטין בהצעת החוק, ואנחנו רק מבקשים שתינתן לנו האפשרות עד סוף הרבעון להכיל את כל מה שאתה אומר בתוך הנוהל הבנקאי התקין כי לכאורה, עניין מאוד משמח. מה כבר, ששמחתי פעם בעניין. זאת אומרת, היא שכחה שבעבר שמחתי כשהודיעו לי בעבר - -
<אתי בנדלר:>
לא פעם אחת, היו לך פעמיים שמחות.

<היו"ר איתן כבל:>
נכון. היו לי פעמיים שמחות בעקבות ההודעות של המפקחת על הבנקים מבנק ישראל. הם רק דואגים לשמחתי. אז מעבר לעובדה שאמרתי לה שאני שמח, היא אומרת: קודם כל, תוציא את זה בכתב. הניסיון שלי הראה לי ובאמת, אני מאד מעריך את חדוה רק שלא תמיד הרצון מסתדר עם הפעולה. יותר מדי פעמים אנחנו מוצאים את עצמנו מהתחייבויות שבסוף לא יוצא מהן כלום, ולא יצא. זאת אומרת, בשונה ממני - -
<אתי בנדלר:>
- - -

<היו"ר איתן כבל:>
סליחה, מה אני הבאתי פה חוק דהוי? אני מעדיף, אם אני צריך להביא חוק או חוק דהוי, לא להביא בכלל. עדיף שלא. ואני אומר לך את זה בהקשר כזה, שנוגע גם לחדוה בר - חוק סגירת בנקים, סניפים, סליחה, שעכשיו יש חוק שהפך להיות פלטפורמה חוקית לסגירת סניפים. אנחנו באנו לברך ונמצאנו מקללים. באנו ממקום טוב שבא ומגדיר וקובע כללים מתי הבנק יכול לסגור סניף, ופתאום אנחנו מוצאים את עצמנו שבעצם נתנו משענת חוקית, וזה כך, לאה לגמרי.
<לאה ורון:>
הם היו סוגרים גם לפני כן רק שהפעם הכנסת אותם לאיזה סד של הודעה, וסד של - -

<היו"ר איתן כבל:>
לאה, הכל בסדר גמור. זה שאתה מודיע - -

<לאה ורון:>
בתור נפגעת סניפים פעמיים...
<היו"ר איתן כבל:>
נכון, אני יודע. אני מכיר את הסיפור רק אני אומר לך שמנקודת המבט שלי, העניין הוא שעכשיו יש גם חוק להסתמך עליו. אתה לא צריך להתנצל. הוא אומר: הנה עשיתי, בדקתי, הלכתי, נכון? זה הכל.
לכן, אני אומר את הדבר הבא: אין שום סיבה, למשל, שאנחנו לא נתקן את כל מה שמבקשת המפקחת. אנחנו נעשה את זה בחקיקה ראשית, בחוק הבנקאות. אנחנו עושים את זה כמעשה יום ביומו.
<אתי בנדלר:>
לא בהקשר הזה אבל כן, כשמתקנים תיקונים עקיפים, חוקים אחרים.
<רן מלמד:>
הגיע הזמן שהחלטות המפקחת יובאו לאישור הכנסת.

<היו"ר איתן כבל:>
למה אני אומר את זה? כי גם בפעמים הקודמות, כשכבר הובאו התיקונים, הם היו מאוד מאוד צנועים. עכשיו, אנחנו רק בהכנה לקריאה ראשונה. בא נראה לאן אנחנו הולכים. אין שום סיבה, דרך אגב, שהם גם לא יקדימו אותנו בתהליך הזה, הרי הם ילכו אתנו עקב בצד אגודל. הממשלה, יש לה פה בוודאי להביא את הדברים כי אם לא, אני אומר גם למפקחת, שאני באמת מכבד, אני אומר את זה שאנחנו נמעל בתפקידנו כי אני רוצה להזכיר שכמו שאנחנו פה, יש לנו עוד כנסת ויש לנו ועדות וצריך לעבור אותן, למפקחת יש את הוועדה המייעצת. ואף אחד לא מבטיח שהיא יודעת לעבור את המשוכה הזאת שקוראים לה "ועדה מייעצת". אז היא תביא את החוק, כמו שהרבה פעמים אנחנו, הח"כים, מביאים חקיקה, ויוצא חוק אחר לגמרי. על זה מה שאמר אלוהים לכוזרי בחלום – כוונותיך רצויות אך מעשיך אינם רצויים. ואנחנו בסוף מחוקקים חוקים, מעשים, לא כוונות. זה הבסיס של העניין.

אם גברתי רוצה להוסיף דברים, בבקשה. אם לא, אנחנו נעבור להקראה.

<אתי בנדלר:>
אני רק אולי אזכיר, כדי שהיושבים כאן יבינו - -
<היו"ר איתן כבל:>
הפרוטוקול ידע גם.
<אתי בנדלר:>
- - כן, על מה מדובר: נושא אחד היה החקיקה, שחשבנו שהיא תתקדם בנושא הטבות ללקוח עם נושא הנקודות, שאכן המפקח אז על הבנקים הבטיח לאמץ את ההוראות שהוועדה התכוונה לקבוע בהוראות ניהול בנקאי תקין, ואכן הוראות ניהול בנקאי תקין בנושא הטבות לא בנקאיות תוקנו אבל לא ממש ברוח הדברים שהוועדה כיוונה אליהם, ונאמר מפורשות במכתב שאתה קיבלת בזמנו מהמפקח - - 

<היו"ר איתן כבל:>
נכון.

<אתי בנדלר:>
- - שהוועדה המייעצת התנגדה פה אחד. אז נכון שזה רק ייעוץ של הוועדה המייעצת אבל יש לה משקל, בוודאי שמתקבלת פה אחד, כפי שנכתב אז, ואכן, ההוראות לניהול בנקאי תקין הן הרבה יותר רזות ממה שהוועדה כיוונה לה. זה נושא אחד. נושא שני עם מתן שירות טלפוני. ממש לאחרונה הופצה טיוטה של הוראות נוהל בנקאי תקין, שהן הרבה יותר רזות מההוראות המחייבות בחוק - -

<היו"ר איתן כבל:>
מהכוונה שלנו.

<אתי בנדלר:>
- - בחוק - - -

<היו"ר איתן כבל:>
שאפילו החוק שלנו לא מי יודע מה. זאת אומרת, אני מספיק הגון להגיד שהחוק שלי כל שני וחמישי, הגופים העסקיים עושים לו חיבוט ערבה. כל הזדמנות שיש להם לעקוף אותו, לפרק אותו, לכדרר אותו, הם עושים את זה. ואת יודעת את זה.
<אתי בנדלר:>
כך למשל לפי אותה טיוטה, אם הפנייה של הלקוח איננה בעניינים דחופים, סתם אתה לא מצליח לבצע פעולות באינטרנט לצורך העניין - -
<היו"ר איתן כבל:>
סתם אתה תקוע ורוצה לעשות איזה משהו.
<אתי בנדלר:>
כן, סתם, לא ברמת דחיפות גבוהה, אז מאפשרים להם לחזור ללקוח באמצעות מענה אנושי בתוך פרק זמן סביר ולא יאוחר משני ימי עסקים... 

<היו"ר איתן כבל:>
נו באמת, שיענו לה ככה. בעניין אחר, כשהיא תתקשר בעניין המכונת כביסה שלה, לא דחוף, היא פשוט לא סוחטת, היא יכולה להמתין יומיים. מה קרה? שני ימי עסקים, מה עניין? כל זה לא כואב לך עד שזה מגיע אליך.
<אתי בנדלר:>
- - ועוד דברים שונים. אז אני כמובן מצטרפת לכבוד ולייקר שאדוני רוחש כלפי הוראות הניהול התקין אבל בנושא של מתן שירות ללקוחות, בין אם מדובר בלקוחות של עוסקים ובין אם אחרים, ובין אם מדובר בלקוחות של תאגידים בנקאיים, ואני מזכירה שתאגידים בנקאיים זה גם כל חברות כרטיסי האשראי, ואם מדובר בחברות הביטוח, אני חושבת שצריכים נימוקים יותר משכנעים כלפי הכנסת מדוע צריכים לקבוע הוראות שונות. אני לא מדברת כרגע על מי מוסמך לקבוע אותן הוראות אלא ברמת התוכן, מדוע ההוראות צריכות להיות שונות.

<היו"ר איתן כבל:>
העניין ברור. מישהו נמצא כאן מהבנקים? בבקשה אדוני.
<רונן סולומון:>
אני מטעם פורום חברות כרטיסי האשראי. כעיקרון, אנחנו תומכים בעמדת המפקחת כפי שנאמרה לך, שיתקנו את נוהל בנקאי תקין בהתאם לרוח הצעת החוק הזאת - -
<היו"ר איתן כבל:>
אין בינינו ויכוח. גם אני סבור שצריך להסדיר את זה שם. כל הוויכוח הוא מי יסדיר?
<רונן סולומון:>
בסדר גמור. אז אני אומר: מאחר והצעת החוק אמורה לעלות – אני מאמין שהיום תעלה לקריאה ראשונה, יש עוד פרק זמן עד הכנה לקריאה שנייה ושלישית, אני מאמין שבפרק זמן זה, מן הסתם המפקחת בטח תפרסם טיוטה והיא בטח תעדכן גם את הוועדה.
<אתי בנדלר:>
זה לא הכוונה של היושב ראש. אתה מתרגם את זה בצורה, אם מותר לי לתווך...
<היו"ר איתן כבל:>
על זה נאמר: אתה מפרשן אותי בחיי.
<רונן סולומון:>
עוד לא פרשנתי אותך, אדוני. קטונתי.

<היו"ר איתן כבל:>
לא, חלילה. מה שאני רוצה לומר לך – האמת? אני אמרתי את זה גם ליועצת המשפטית: אין לי עניין – אתה יודע, אני רוצה ענבים. אני לא באתי לריב עם השומר. רק מה? השומר נרדם כל פעם וגונבים לו את הענבים. כל פעם. הרי דמה בנפשך שאתה בא לבקש ממני בדיוק את אותו דבר, ופעמיים, בעניין הזה של החוק הזה - - 

<רונן סולומון:>
אני לא יכול לדבר בשם המפקחת.
<היו"ר איתן כבל:>
אני לא כמפקחת. אתה, האדם הסביר, האם אתה תחזור לקנות מהחנות שלי אם פעמיים התחייבתי לך ולא עמדתי בזה? ופעם נוספת, כשאנחנו עוסקים בעניין של מענה טלפוני, שיש התחייבות כבר מהתקופה שהתורכים שלטו בארץ שהנושא יתוקן, ולא רק שהוא לא מתוקן, יוצאת טיוטה שהיא "דרדלה". מה אני אמור לומר? איך אתה תתנהג כלפי? אתה תבוא לסניף שלי או לחפש לך סניף אחר?
<רונן סולומון:>
עוד פעם, אתם הגוף שאחראי גם על הרגולציה.

<היו"ר איתן כבל:>
אני לא שאלתי אותך, אל תענה לי מחוץ לאטמוספירה. שאלתי אותך שאלה – עזוב, אין, תשכח מה שאמרתי לך. אני שואל אותך, עזוב המפקחת. אם התחייבתי לך פעמיים? 
<רונן סולומון:>
אני מסכים, יש טעם בדבריך אבל שוב, אנחנו מדברים על רגולטור שתפקידו לעשות את זה.

<היו"ר איתן כבל:>
בסדר, אתה מבין? למה אני צריך פעם שלישית? מה קרה? לא סתם אמרתי גם למפקחת אתמול שאני רוצה את המכתב אבל אני לא נותן לה תשובה חלוטה. אני מכיר, לא זכרתי את הכל רק זכרתי שאת הדברים האלה, כבר שמעתי אותם רק לא הייתי בטוח איפה ומתי כי כל יום אני שומע פה הבטחות. אז אתה יודע,  אני צריך כל פעם לשלוף, אני כבר זקן. אל תתבלבלו אני רק נראה טוב.
<אתי בנדלר:>
הזיכרון הארגוני המשותף של כולנו - - -
<היו"ר איתן כבל:>
נכון, אז לוקח לי זמן לשלוף מהמגירה את הזיכרון. יש עוד הערות?
<חן פליישר:>
אם אפשר רק להתייחס בשם בנק ישראל. אני מהמחלקה המשפטית של בנק ישראל. אני יכולה רק להגיד, אני כמובן לא יכולה להתייחס להיסטוריה, אני יכולה להתייחס למצב הנוכחי: מבחינתנו העמדה היא שבמהות אנחנו תומכים בהצעה. השאלה מבחינתנו היא שאלת האכסניה.
<היו"ר איתן כבל:>
אנחנו גם לא מתווכחים אפילו על האכסניה. לא מתווכחים. גם אנחנו סבורים שהמקום הנכון להניח את התיקון בחוק הבנקאות, בסעיפים שנוגעים. כל העניין הוא מי יעשה את זה.

<חן פליישר:>
אוקי, אז אני אגיד - -
<היו"ר איתן כבל:>
אתם יודעים יותר טוב מאתנו את רוצה לומר.

<חן פליישר:>
לא, ממש לא. אני רק אומר שיש לנו היום, דיני הבנקאות הצרכניים הם מאוד מפורטים. יש הרבה רגולציה גם בחקיקה וגם בהוראות ניהול בנקאיות - -
<היו"ר איתן כבל:>
אבל אני לא מתווכח אתך.
<חן פליישר:>
יש היום כבר הוראת ניהול בנקאי תקין, 403, שעוסקת בנושא ההטבות.

<היו"ר איתן כבל:>
אני יודע, אני לא מתווכח על זה. הוויכוח בינינו הוא שפעמיים המכתב הזה יצא. לפרוטוקול, דרך אגב, יש יתרון: מה שנכתב גם גרזן לא יוריד. הדברים כתובים שחור על גבי לבן. אם תרצי גם נוציא לך הקלטה. אם תתעקשי גם נוציא לך את הסרטונים - - 
<אתי בנדלר:>
זה טרום סרטון.

<קריאה:>
היו, היו סרטונים עוד אז.

<חן פליישר:>
לזה קשה לי להתייחס, אני יכולה להתייחס להצעה הזאת.

<היו"ר איתן כבל:>
גברתי, אני באמת אומר לך את זה, בכבוד, אני בדרך כל אדם שכל החקיקה שאני מוביל אותה גם כיו"ר ועדה אבל גם כמחוקק פרטי, יגידו לך כאן שאני תמיד משתדל לפעול עקב בצד אגודל, נכון או לא חנה טירי? אני משתדל מאוד מאוד לפעול בשיתוף כי אני באמת רוצה את העניין. אני לא מחפש לריב. יותר מכך, הרבה פעמים אפילו הלכתי עם המדינה הרבה מעבר למה שהכוונה היתה בחקיקה, ויש פה דוגמאות למכביר.

מה שאני מנסה לומר לך בשורה התחתונה, שבשלב הזה אני גם אודיע למפקחת, ואם צריך גם לנגידת בנק ישראל, שאני בשלב הזה של קריאה ראשונה, לא רואה סיבה להיענות להעביר את הניירות שהם יעשו עם זה שם מה שאנחנו יודעים לעשות פה. אם יבואו והרצים יצאו דחופים, אז אני אשקול את זה. אבל בינתיים הרצים, קשה להם קצת. אז אם גברתי תשכנע אותי אחרת, בינתיים דיבורים זה לא משכנע.

<חן פליישר:>
לא, יש מכתב של המפקחת שנשלח הבוקר - -
<היו"ר איתן כבל:>
אז שנלך להביא את השניים האחרים עם 403? אנחנו יכולים להתאמץ, גברתי תכפה עלינו, אנחנו נלך ונוציא גם את המכתבים הקודמים. ואז מה אני אגיד? גברתי תחייך לי את החיוך ותגיד: אדוני צודק?
<חן פליישר:>
אני לא יודעת אם זה תפקידי להגיד כך או כך.
<היו"ר איתן כבל:>
בוודאי שזה הרי לא בינינו. אני מנסה להסביר לך שבסוף יש כללי משחק. אני הגון, אני מצפה שיהיו הגונים כלפי. פשוט מאוד.
<חן פליישר:>
לפי המכתב שיצא מהמפקחת היום, היא התחייבה לפעול לתיקון עד סוף הרבעון הזה. אני לא יודעת מה הקצב של הצעת החוק אבל אני חושבת - -
<לאה ורון:>
הוא שאמר היושב ראש.
<היו"ר איתן כבל:>
אמרתי שאין שום בעיה. אני אומר את הדבר הבא: אם אני אראה שזה באמת שזה הולך עקב בצד אגודל, אני לא אתעקש. הנה, אמרתי את זה לפרוטוקול. יותר מזה? ואותי אפשר לבדוק.
בואו נתחיל. אני גם אשוחח עם המפקחת על העניין הזה. אני גם אודיע לה שקראתי, חזרתי ועשיתי את העבודה, ואיך אומרים? קשה לי להיענות לבקשה בשלב הזה כיוון שקיבלתי את המכתב הזה כבר בפעמים הקודמות, וההתחייבויות היו אותן התחייבויות ודבר לא יצא מזה. איך היא אמורה לשכנע אותי שזה אכן יהיה? שהוועדה המייעצת לא תגיד לה: גברתי, לא מתאים לנו. 

<אתי בנדלר:>
השאלה גם מה זה ההוראות המותאמות. אני מחזיקה את המכתב. מה זה הוראות שאינן מותאמות לשירות הבנקאי? למשל, בנושא הזה של השירות הטלפוני, מדוע זה לא מותאם, ההוראות לפי חוק הגנת הצרכן, מדוע הן לא מתאימות לשירות הבנקאי? לא ברור. מדוע הן כל כך הרבה יותר רזות.

<היו"ר איתן כבל:>
אני אגיד לך למה: כשהבנקים באים לפה, יש מי שיודע לעמוד מולם. זה גם אנושי. כשאני כל יום פוגש אותך, קשה לי לעלוב בך במערכת היחסים של בני אדם. קשה לי להגיד לך: לא, אני לא מוכן. קשה כי זה כך.

<אתי בנדלר:>
אדוני, אני רוצה להגיד מילה מקדימה: בעקבות הערות שהיו בישיבות הקודמות, נפגשנו עם גברת חנה טירי, היועצת המשפטית של הרשות להגנת הצרכן והסחר ההוגן, וגברת הילה דוידוביץ ממחלקת ייעוץ וחקיקה ממשרד המשפטים. בעקבות זאת, גובשו הצעות תיקון במסגרת התיאום עם הממשלה. התיאום שכמובן אתה צריך לתאם ושאר חברי הכנסת המציעים. נשלח לוועדה נוסח חדש שהוא פרי אותן הסכמות שכמובן אינן מחייבות את חברי הכנסת אבל שנראה היה לנו, בעקבות הישיבות הקודמות, שניתן להסכים עליהם. אז אני מציעה, אם הדבר נראה בעיניך, שגברת טירי תציג את ההצעה שהממשלה מסכימה לה, ויישמעו ההערות.

<היו"ר איתן כבל:>
אני אומר גם לך, חנה, ואני אומר את זה גם לך: אני מאד מעריך שאת העבודה שאתם עשיתם. אני מניח שגם על רוב הדברים אני אדע להתכוונן אבל אני לא אדע להתחייב באופן חלוט שכל מה שנאמר, אני אסכים לו. את יודעת את זה, אנחנו מכירים את העבודה. איפה שצריך נשנה, יש לנו עוד היערכות לקריאה שנייה ושלישית אז נתקדם בהתאם.

<חנה וינשטוק טירי:>
אני אגיד את העקרונות בקצרה, וכשאנחנו נתחיל בהקראה של הצעת החוק יותר נפרט: אנחנו מציעים לשנות את ההגדרה של תכנית הטבות, לדייק בהגדרה כך שיהיה ברור שאנחנו עוסקים במועדוני לקוחות ולא בכל עסקה שבה מוצעת הטבה או הנחה. היינו צריכים לייחד את זה, וכל עסקה רגילה שאני מתקשרת לחברה, אני יוצרת עסקה לקבלת שירות ומציעים לי שנה וחצי במחיר מוזל. זה נחשב הטבה לפי ההגדרה הקודמת, ההגדרה היתה קצת יותר רחבה, ולכן צמצמנו אותה להתקשרויות שהן מסוג של מועדון, שלקוח נרשם הוא נמצא במאגר מידע - -
<היו"ר איתן כבל:>
אני אומר לך חנה, אני גם אמרתי את זה ליועצת המשפטית, לאתי, שכוונת המחוקק במקרה הזה היתה באמת לעסוק בראש ובראשונה במה שאנחנו מגדירים כמועדוני לקוחות. זאת אומרת, מועדון לקוחות במובן הזה אתה בא, נרשם, הוא נותן לך כרטיס או שאתה אומר את תעודת הזהות שלי היא כך וכך, הוא נכנס ואומר: צברת כך וכך, קיבלת 20%, 30%. אני לא נכנס לתכנים הפנימיים שהם לפעמים כל כך מסובכים. אתה בא ל"קסטרו", הוא טוען לך, שילמת בהתחלה 50 שקל ואז אתה נכנס אתו לדין, אתה חבר במועדון על כל המשתמע מכך.
יש את ההטבות, שברור לנו, כמו שאמרתי לאתי, 1+1 בסופר, זאת לא הכוונה וגם לא הכוונה שאתה בא לקפה "סגפרדו" באילת, הוא היה נותן לי שובר לקפה אחרי כך וכך כוסות, אז אני מקבל שתי כוסות נוספות בחינם. זו לא הכוונה. אני לא רוצה להיכנס לפינה הזאת כי לדעתי גם לא נצא - -
<חנה וינשטוק טירי:>
אני חושבת שיש בינינו הסכמה ואנחנו נציע הגדרה אחרת שהיא יותר מדויקת.

<היו"ר איתן כבל:>
בדיוק. בסדר גמור. זה רגל אחת.

<חנה וינשטוק טירי:>
הנושא הבא זה שכמובן שאנחנו מדברים על עסקאות מתמשכות, שאנחנו חושבים שצריך לעשות אבחנה - -
<היו"ר איתן כבל:>
התקשרות מתמשכת. יש הבדל בין עסקה מתמשכת לבין התקשרות כי עסקה מתמשכת זה קניתי את הטלוויזיה, "יס", התחברתי ויש בינינו מערכת יחסים ארוכת טווח. פה אני מדבר אתך על זה שקניתי חולצה, סוודר, קניתי נעלים, ויש לי כמה נעלים ממועדוני לקוחות שאני מסתובב בהן, "קליגולה", "אלדו", כל אחד נותן לך אבל זה עדין, איך אומרים? זה סוג של התקשרות.

<חנה וינשטוק טירי:>
בסדר, אבל אנחנו מדברים על ההתקשרות הראשונית, כשאתה נותן את השם שלך ונכנס למאגר המידע, זו ההתקשרות. אחר כך אתה עושה רכישות נפרדות במסגרת אותו מועדון.

<היו"ר איתן כבל:>
נכון.

<לאה ורון:>
אבל כתוב "התקשרות מתמשכת."

<חנה וינשטוק טירי:>
בסדר, אין לנו מחלוקת בעניין הזה. אנחנו חושבים שיש לעשות אבחנה בין עסקה או התקשרות מתמשכת שהיא לתקופה קצובה לבין התקשרות מתמשכת שהיא לעסקה בלתי קצובה. אנחנו חושבים שבנוגע להתקשרות מתמשכת קצובה, העוסק לא יכול לשנות את תנאי העסקה או לסיים אותה. כמו כל עסקה לתקופה קצובה, המשמעות שלה זה שיש התחייבות. הצרכן מתחייב לשלם תשלום פר שנה נניח, והעוסק מתחייב לתת לו את השירות פר שנה. עסקאות כאלה, בדרך כלל, ניתנת התחייבות, אתה לא יכול לשנות.

בשוק הקיים היום במדינת ישראל, בדרך כלל העסקאות הקצובות האלה הן לשנה, וכל שנה אתה מחדש. זאת אומרת, זו עסקה קצובה. כל שנה אתה צריך לשלם מחדש דמי הרשמה וכולי.
<היו"ר איתן כבל:>
הלקוח יודע.

<חנה וינשטוק טירי:>
אז אנחנו אומרים: אתה רוצה לשנות את תנאי העסקה? תחכה עד שהעסקה של השנה תסתיים, ואל תעשה עסקאות חדשות שאתה חושב שאתה הולך לשנות. אבל אתה תדע לך, העוסק, שאם אתה מציע עסקה לתקופה קצובה, בעסקה הזאת אתה מתחייב לתת הנחות וצבירת זכויות במהלך השנה או התקופה הקצובה שאתה מציע ולכן, העוסק ישקול מה התקופה הקצובה שהוא מציע מלכתחילה, אתה לא יכול לשנות את תנאי העסקה. זו דעתנו. אני חושבת שהיא עמדה - -
<היו"ר איתן כבל:>
אני מקבל אותה.
<חנה וינשטוק טירי:>
היא גם עמדה משפטית.

<אתי בנדלר:>
אני רוצה לומר משהו בהקשר הזה: אני מוכנה בחום רב לאמץ את עמדת משרדי הממשלה בעניין הזה. אני רק רוצה להבהיר שזו עמדה חמורה יותר מהעמדה שבאה לידי ביטוי בהצעת החוק. בפועל, מה שקורה אבל, צריכים לדעת כל חברי מועדוני הלקוחות למיניהם שבדרך כלל, כפי שנאמר, החברות היא לשנה, זה שאם הם לא ינצלו את ההטבות שלהם במשך אותה שנה והם לא יחדשו, אז פשוט כל ההטבות הולכות לאיבוד.
<היו"ר איתן כבל:>
נכון. 
<אתי בנדלר:>
זה המשמעות.
<היו"ר איתן כבל:>
אתה לא יכול להחזיק את החבל בכל קצותיו במובן הזה שכשאתה מבצע את ההתקשרות, החובה על העוסק לומר לו: אדוני, זה לשנה, זה הטווח. הוא צריך לתת לו את כל הנתונים המדויקים כי דרך אגב, קרה גם לי. באתי למקום והיה לי את זה לשנה והתעצלתי ללכת, ידעתי, אבל זה כבר - -

<נורית קורן (הליכוד):>
הרבה אנשים ככה.

<היו"ר איתן כבל:>
- - לקחתי בחשבון את הדברים האלה.

<אתי בנדלר:>
מה שאני מנסה לומר זה שמצד אחד, ההצעה הזאת היא מרחיקת לכת יותר מאשר בהצעת החוק כפי שהיא נוסחה. מצד שני, היא קצת מרעה כי בסופו של דבר, כדי לנצל הטבות שצברת במשך שנה, הדרך היחידה שלך זה לחדש את החברות שהיא לא פעם בתשלום לשנה נוספות.
<נורית קורן (הליכוד):>
אבל זה תמיד ככה.

<אתי בנדלר:>
אז השאלה אם הצעת החוק רוצה לשנות או לא.

<היו"ר איתן כבל:>
אני מציע את הדבר הבא: קודם כל, תהיה חובה שנקבע אותה כל חצי שנה, כל שלושה, ארבעה חודשים להודיע מבעוד מועד: דע לך... והם עושים את זה דרך אגב. חלק מהעוסקים עושים את זה כבר היום בצורה - -
<נורית קורן (הליכוד):>
מעט. ממש מעט.
<היו"ר איתן כבל:>
אמרתי חלק, לא אמרתי כולם. מודיעים לך. זה ההגונים, אלה שלא צריכים אחר כך לבכות על הרגולציה. הוא מודיע לך והוא באמת גם רוצה אותך כלקוח, אז הוא מודיע לך. אין הרבה כאלה. אנחנו נמצא את הניסוח שיודע למצוא את - -
<אתי בנדלר:>
זאת אומרת שאדוני רוצה שגם לתקופה קצובה תינתן הודעה מספיק זמן מראש על כך שההטבות, לא ניתן יהיה לנצל אותן בתום שנה אלא אם כן החברות תוארך לשנה נוספת.

<היו"ר איתן כבל:>
על זה נאמר: אתה חונן לאדם ומלמד אנוש בינה. כולנו בני אדם. אתה לא תמיד זוכר שקנית בחנות זו, ויש כאלה שאני רואה שפותחים את הארנק, איך הם בכלל זוכרים מה יש להם עם כל הכרטיסים האלה? אני ראיתי את זה השבוע עם איזו גברת, היא בעצמה לא יודעת מה. במקרה יצא לי לראות את זה.

<לאה ורון:>
הבן שלי שאל: איך הם כולם יודעים לשלוח לך את כל המכתבים האלה ואת ההצעות?
<אתי בנדלר:>
זו אולי תוספת חשובה משום שבפועל, אם לא נעשה כן, לא יהיו יותר חברויות לתקופה בלתי קצובה. כולם יעברו למועדונים לתקופה קצובה. אז כדי שתהיה אפשרות ריאלית לנצל את - -
<חנה וינשטוק טירי:>
אז מה התוספת?

<אתי בנדלר:>
שלפחות שלושה חודשים מראש - -
<חנה וינשטוק טירי:>
לפני תום התקופה הקצובה, שהוא הולך לשנות או לסיים - -
<אתי בנדלר:>
לא, שלא ניתן יהיה לקבל את ההטבות האלה בתום התקופה אלא אם כן תממש את החברות שלך. 

<היו"ר איתן כבל:>
או שתממש את הזכויות.

<אתי בנדלר:>
יש לך שלושה חודשים.

<רן מלמד:>
צריך אולי להתחיל במשהו יותר פשוט בהקשר הזה, של להודיע שתקופת החברות הולכת להסתיים כי המועדונים לא מודיעים לך שהחברות מסתיימת, גם אם אתה עושה את זה לתקופה חד-פעמית. אני אתן דוגמה מחנויות ספרים למשל, מרשתות ספרים ורשתות אחרות, שאתה עושה כרטיס וקונה אותו אפילו לתקופה של שנה, אם לא דאגת לבוא - -
<היו"ר איתן כבל:>
"סטימצקי" עושה לך את זה לשנה.
<רן מלמד:>
אז אני לא רציתי להגיד אבל הם לא מודיעים לך שזה נגמר. אני אומר שאם כבר - -
<היו"ר איתן כבל:>
זה קרה לי, אני מספר באופן אישי. באתי ואני אומר לו: תקליד את המספר, הוא אומר הסתיים. אני אפילו לא ידעתי.
<רן מלמד:>
בדיוק. אז אם לחדד בסעיף, פשוט לחדד שהמידע יהיה גם מתי עומד להסתיים לך.
<היו"ר איתן כבל:>
זה ברור. הכוונה היא שבו אני מודיע לך: דע לך שבעוד שלושה חודשים, לא משנה, כמה שנחליט - - 
<רן מלמד:>
אבל זה לא שההטבות מסתיימות, זה המנוי שלך נגמר.
<היו"ר איתן כבל:>
זה פעמיים. 
<רן מלמד:>
נכון.

<היו"ר איתן כבל:>
גם אתה מודיע שהמנוי שלך – המנוי שלך גורר את ההטבות שלך אז או שמימשת או בסוף השנה אתה יודע שאתה מבקש לחדש את זה, ואז הצבירה מתמשכת. 

כן גברתי, שם ותפקיד.

<שרון כ"ץ:>
אני מאיגוד לשכות המסחר. אני חושבת שאנחנו מסירים לגמרי אחריות מהצרכן. באותה מידה תגיד: למה משרד הפנים לא שולח לי התראה שעומד להיגמר לי תוקף הדרכון. צרכן שעושה תכנית הטבות לשנה, הוא יודע מראש שזה קצוב לשנה. אי אפשר לדרוש מהעוסקים להודיע על סיום כל פעם שמשהו שהוא קצוב מראש לתקופה עומד להסתיים.
<היו"ר איתן כבל:>
אני אומר לך את הדבר הבא. תקשיבי: הימים האלה של הדיבור הזה הסתיימו. אני אסביר לך – איך אומרים? אני מזכיר שאני היום מעלה הצעת חוק שעוברת בקריאה טרומית. מה המהות שלה? היא בדיוק דומה לדברים רק ממקום אחר, שבה קניתי ממך מוצר. את צריכה לבוא להתקין לי אותו. חוק שעות – איך זה נקרא?
<אתי בנדלר:>
מה שנקרא "חוק הטכנאים".
<היו"ר איתן כבל:>
מה הם אמרו? אחרי ששילמתי, אני כבר לקוח שבוי שלך, זהו, הכסף אצלך, הוא אומר לי: לא, החוק חל רק על שירות אחרי שזה הותקן. זאת אומרת, אם אני מתקין זה לא נחשב. אם אני בא להסיר, גם לא נחשב. למה אני אומר את זה?
<שרון כ"ץ:>
אני לא רואה את ההקבלה בין שני הדברים. אני גם צרכנית.

<היו"ר איתן כבל:>
בוודאי שאת לא רואה, זה בדיוק העניין. כשזה יקרה לך, את תקרעי לו את הצורה. עשי לי טובה. כל אחד מייצג, והוא חושב שזה בלה לה לנד, איזה ארץ אחרת. עד שזה מגיע אליך, ואתה רותח מזעם - -
<נורית קורן (הליכוד):>
אתה צריך לחכות שש שעות בבית שיביאו לך את המקרר שרכשת.

<שרון כ"ץ:>
אבל איפה ההקבלה? אני יודעת - -
<היו"ר איתן כבל:>
ההקבלה היא על התנהלות.

<נורית קורן (הליכוד):>
נכון. הוגנות.

<היו"ר איתן כבל:>
הוגנות.

<שרון כ"ץ:>
אם אני עשיתי - - 

<חנה וינשטוק טירי:>
- - - הם לא כותבים לך.

<היו"ר איתן כבל:>
אני אתן לך את הדבר הבא: את, אצלך, לפני החוק שהעברתי שהתנגדתם לו ועמדת על רגליך האחוריות, חוק החזר מוצרים. כמה שוברים היו לך בתיק שלא מימשת?
<שרון כ"ץ:>
לא מעט.

<היו"ר איתן כבל:>
תודה רבה.

<שרון כ"ץ:>
אבל לא ידעתי מראש שזה מוגבל לזמן מסוים.
<היו"ר איתן כבל:>
נכון, כי לא אמרו לך, כי לא ידעת.
<שרון כ"ץ:>
אבל פה אני כן יודעת.

<נורית קורן (הליכוד):>
לא נדרשת לאותה - - -
<רן מלמד:>
הם שולחים SMS והודעות.
<היו"ר איתן כבל:>
תקשיבי: אם הייתי אומרת לי שזה כמו בשש-בש, נגע-נסע, בסדר. אנחנו פה כל 10 דקות מקבלים, אני עצמי, "קליגולה" – נעלים חדשות, אתה כחבר תלך, תבוא, תעשה. לא קשה לו לכתוב למטה - -
<אתי בנדלר:>
מה תוקף החברות שלך - -

<נורית קורן (הליכוד):>
אדוני היושב ראש, אני רוצה לספר לך משהו וכדאי שכולנו נקשיב - -
<היו"ר איתן כבל:>
קודם כל, שיכתבו על הכרטיס מועד תפוגה.
<אתי בנדלר:>
- - - לא צריכים כרטיס חדש.
<היו"ר איתן כבל:>
היא צודקת כי אלה כרטיסים נטענים.

<קריאות:>
נכון.

<לאה ורון:>
נכון, היא עושה יותר קניות ממני פשוט כי לא לקחת אותי.
<אתי בנדלר:>
וגם את לא לקחת אותי.

<נורית קורן (הליכוד):>
אדוני היושב ראש תראה, גם יש את העניין שאתה מקבל כרטיס אשראי למשל, ואתה מקבל אותו לשנה הראשונה, ובשנה הראשונה אתה לא משלם את דמי הכרטיס. בשנה השנייה אתה כן משלם, אז גם את זה צריך להגיד לאנשים כי מה שקורה - -
<היו"ר איתן כבל:>
אבל זה לא בחוק הזה, זה מועדוני לקוחות. מה שאני בעצם אומר, אני מבין את מה שאת אומרת, דעתך לא התקבלה. מי עוד רוצה להתייחס? מאיפה אתן?
<קריאה:>
מ"אל על".

<היו"ר איתן כבל:>
תכף נגיע ל"אל על". כן רן.
<רן מלמד:>
שתי הערות: אחת באמת חוזרת לדברים שעורכת הדין פה אמרה, ובאמת אני חושב שקל מאד לקבל הודעות ממפעיל המועדון. אני חושב שחובתו לספק לנו את מקסימום המידע, הדרכים היום פשוטות ולא יקרות. זאת אמירה אחת.
<היו"ר איתן כבל:>
דרך אגב, גם היום SMS, זה עולה לך אגורה.
<רן מלמד:>
אני חייב להגיד שהחשש שעולה לי אדוני, שאם זה לא יהיה, ימשיכו לדחוף מועדוני לקוחות בתשלום ולא להודיע כך שאנשים ישלמו כסף על שורה של הטבות שהם לא מקבלים.
<היו"ר איתן כבל:>
זה כמו שב"פנגו" הרבה פעמים אתה נכנס לאוטו, אתה שוכח. היום כבר יש שירות שאתה משלם על זה אבל אתה שוכח. הרווח שלהם על זה ששכחתי הרבה פעמים יותר גדול מהרווח של החניה.

<רן מלמד:>
נכון. הדבר השני, ברשותך, הוא כללי ואני מודה שאולי הייתי צריך להעלות אותו קודם מכיוון שחוקק לאחרונה חוק הפיקוח על שירותים פיננסיים שמעביר את האחריות על חברות כרטיסי האשראי ועל הגופים הפיננסיים מחוץ לפיקוח על הבנקים. אני חושב שצריך לוודא שכל מה שאנחנו קובעים פה בחוק יועבר למפקח החדש כי הוא זה שבסופו של דבר יהיה המפקח של חברות כרטיסי האשראי ושל גופים נוספים. אז אני לא יודע אם זה מופיע פה, אם זה כבר "בילד אין" בתוך הדבר הזה או שצריך לוודא פשוט שהמסגרת תעבור כמו שהיא גם לצד השני.

<אתי בנדלר:>
אני מוכרחה לומר שלא בדקתי את הנקודה הזאת. אם אדוני יחליט שהצעת החוק שתאושר לקריאה ראשונה, אני מקווה, תכלול תיקון עקיף לחוק הבנקאות - שירות ללקוח, שיאמר שהוראות חוק זה יחולו בשינויים המחויבים גם בחוק הבנקאות - שירות ללקוח, אני מציעה שנציין בדברי ההסבר שלקראת הדיון בקריאה השנייה והשלישית נבחן את החלת הוראות החוק גם בחוק הפיקוח על שירותים פיננסיים כי אני לא בדקתי את ההיבט הזה. בסדר? אז אדוני מורה לי לציין את זה בדברי ההסבר?
<היו"ר איתן כבל:>
כן, נכון. חנה, בבקשה בואי נמשיך.

<חנה וינשטוק טירי:>
לגבי התקשרויות מתמשכות בלתי קצובות, חשבנו שנכון לעשות אבחנה בין מצב בו ההטבות שניתנות לך הן הטבות שאין בהן אלמנט של צבירה. אומרים לך 20% נוספים הנחה לחברי מועדון וכולי, שזה אפשר לדבר על הודעה מסוג אחר, אולי הודעה לפרק זמן קצר יותר כי אין פה עניין של מימוש זכויות נצברות. הלא בכל מועדון יש צבירה.
<היו"ר איתן כבל:>
ברור לי, את זה אמרתי. אני מקבל כמעט כל יום ממועדוני הלקוחות שאני חבר בהם, שהם מודיעים לי: יש מבצע עכשיו של נעליים ב-20% הנחה לחברי מועדון. או שרציתי ואני אלך לממש את זה או שלא. אני לא על כל הודעה שלהם עכשיו אלך לקנות נעליים.
<חנה וינשטוק טירי:>
אז מה אדוני אומר? שבמקרים כאלה לא צריך בכלל הודעה?

<היו"ר איתן כבל:>
לא, אני חושב שצריך הודעה.
<חנה וינשטוק טירי:>
אם מראש הם התחייבו שהם נותנים כך וכך שיעורי הנחות והטבות למי שמצטרף או שחברי המועדון מקבלים 1+1 וכאלה, אז צריך להודיע. אנחנו חשבנו שפרק זמן של שלושה או ארבעה חודשים מספיק להודיע מראש. יש לך פרק זמן מסוים, אתה יכול לבוא ולנצל וליהנות מאחוזי ההנחה עד שאנחנו משנים את אחוזי ההנחה. אבל אם מדובר בהטבות שבמהות שלהן הן צבירה של זכויות, זאת אומרת, אתה כל רכישה צובר נקודות - -
<היו"ר איתן כבל:>
הסיפור המרכזי שלי, חנה, הוא צבירת זכויות.

<חנה וינשטוק טירי:>
מאה אחוז אבל לא כל המועדונים הם כאלה לדעתי. כמובן שככל שמדובר במועדון לקוחות שמציע צבירה של נקודות, צריך לתת פרק זמן ארוך יותר מבחינת הודעה. אנחנו חשבנו על שמונה חודשים, ולתת לצרכן מרגע ההודעה את פרק הזמן של השמונה חודשים, לממש את הזכויות שהעוסק התחייב במועד ההתקשרות. לא משהו שונה.

<היו"ר איתן כבל:>
כן, ברור. אני רוצה, ברשותך, לחדד את הדברים כדי שנבין: יש שני סוגים של מועדוני לקוחות, אולי יש יותר אבל אני אומר את זה מבחינת מה שאני יודע. המצב אומר: יש כרטיס על כל דבר שאתה בא וקונה אצלי, יש סוג של הנחה שאתה מקבל מעצם היותך חבר מועדון. לא צברת, לא. עצם העובדה ששילמתי את ה-50 שקל או כמה ששילמתי, מעצם העובדה הזאת, זה כדי לעודד אותך לבוא ולקנות אצלי כי יש המון חנויות של נעליים והמון חנויות של בגדים, ואני רוצה שדווקא תיכנס אצלי.
<אתי בנדלר:>
הנחת נאמנות.

<היו"ר איתן כבל:>
בדיוק. יש סוג נוסף ודרך אגב, חלק מהדברים לפעמים משולבים. זאת אומרת, הוא אומר לך: אתה טוען, אתה עושה אצלי טעינה של הכרטיס. הטעינה הזאת עכשיו מזכה אותך, ואז יש לך כפל מבצעים כמו ב"סטימצקי" למשל, אם יש לו 50% הנחה, ויש לך גם את ההנחה של החברות, לא תמיד, לפעמים אתה מוצא את עצמך נדפק כחבר כי ההנחה הנקודתית היא יותר גבוהה מסיבה מסוימת. זאת אומרת, רוצים להיפטר מאיזה ספר שאף אחד לא רצה לקרוא אותו או משהו מן הסוג הזה.
<נורית קורן (הליכוד):>
צריכים לפנות מקום על המדף.

<היו"ר איתן כבל:>
כן. אבל אני הולך אתך. נכון יש לך, אתי, הערות?
<נורית קורן (הליכוד):>
אבל דווקא "סטימצקי", אני חושבת שאולי זה לא - - 

<היו"ר איתן כבל:>
לא, אני לא אמרתי, אני סתם נותן דוגמה. אני חבר במועדון הלקוחות שלהם. עשיתי להם מספיק היום...

<לאה ורון:>
לשני הכיוונים.

<היו"ר איתן כבל:>
כן. אני רק רציתי להגיד לכם, למועדון הנוסע המתמיד: אני לא יודע להגדיר את תחושתי כלפי עניין הנוסע המתמיד כי המשמעות היא שאזרח מן הישוב שיוכל לממש לא פעם ב... אומר כמעט כמו "חיש גד", שהוא יצליח לממש את הנוסע המתמיד אלא אם כן הוא גר בחו"ל או מקום עבודתו בחו"ל. אלא אם כן את תבואי ותוכיחי לי, כי אני גם הנוסע המתמיד אז איך אומרים? היזהרי בלשונך במובן הזה שכל תקופה מודיעים לי: פג תוקפה של נסיעה שלך בנקודות. אני יותר מקבל הודעות של מחיקת נקודות מאשר יוצא לי לטוס עם הנקודות האלה.

<נורית קורן (הליכוד):>
האמת היא שלי יש נקודות ואף פעם לא ניצלתי אותן.
<אתי בנדלר:>
את חושבת שיש לך, הן כבר חלקן נמחקו.
<היו"ר איתן כבל:>
בבקשה.

<הילה שטרן אטיאס:>
אני מהלשכה המשפטית של "אל על". אז אם יורשה לי, באמת, לעניין ההודעה לסיום: אז קודם כל, אנחנו חצי שנה מראש מודיעים לפני שהנקודות עומדות לפוג כדי שתהיה תקופה של חצי שנה שאפשר להיערך.
<נורית קורן (הליכוד):>
איך אתם מודיעים?

<הילה שטרן אטיאס:>
מקבלים הודעה באי מייל. מעבר לזה, כל חבר מועדון יכול להיכנס - -
<אתי בנדלר:>
שישה חודשים מראש?
<הילה שטרן אטיאס:>
כן. מעבר לזה, כל חבר מועדון יכול להיכנס בכל רגע נתון דרך אתר האינטרנט למועדון שלו, לעמוד, לחשבון האישי שלו במועדון, ולראות מה יתרת הנקודות שלו, איזה נקודות פגות באיזה מועד ולהיערך בהתאם. מבחינת ניצולת של הנקודות – היום אפשר לנצל אותן לא רק לטובת כרטיסי טיסה אלא גם לטובת רכישת מוצרי דיוטי-פרי והטבת שירותים נלווים, כך שיש בעצם יותר גמישות ויותר מה לעשות עם הנקודות. ולכן, פחות סיכוי שהנקודות ילכו לפח מה שנקרא. 

<אתי בנדלר:>
אני רק רוצה להעיר, אם מותר לי להתפרץ לדבריך, שיושבים כאן שלושה: עורך דין איתי עצמון, אני, אתי בנדלר ומנהלת הוועדה, שלושתנו, כל אחד חווה ניסיונות להיכנס לאתר, זה כמעט בלתי אפשרי.
<הילה שטרן אטיאס:>
נעביר את המידע לאנשי ה-IT שלנו.

<אתי בנדלר:>
אני העברתי יותר מאשר פעם אחת, אף פעם לא חזרו אלי והודיעו לי שתוקן משהו. ולפעמים יש הרגשה שזה בנוי בצורה כזאת שתקשה על הלקוחות להיכנס.
<הילה שטרן אטיאס:>
האינטרס שלנו הוא הפוך, למכור.

<אתי בנדלר:>
כל אחד חווה את הקושי הזה.
<הילה שטרן אטיאס:>
אנחנו עשינו עדכון מאד רציני לאתר בדיוק בגלל הקשיים האלה, ואני מקווה שתהיה לכם גלישה טובה יותר כי האינטרס שלנו הוא למכור ולשרת.

<אתי בנדלר:>
תודה.

<היו"ר איתן כבל:>
גברתי, יכול להיות ששיניתם את הכללים. פשוט, איך אומרים? מה שנכתב גם גרזן לא ימחק, ונכנסתי להודעות של הנוסע המתמיד.
<נורית קורן (הליכוד):>
עכשיו, הוא רצה לבדוק אותה.
<היו"ר איתן כבל:>
ככה – הוא כותב לי ב-12.9.2016, נקודות בחשבון הנוסע המתמיד אשר תוקפן בלה בלה בלה, את רואה, כתוב פה, נכון? 12.9. אני לוחץ כדי שלא יגידו שאני מרמה. מה כתוב פה? 
<לאה ורון:>
החלה מה-1 בינואר יפוג תוקפם של 75 נקודות בחשבונך.
<היו"ר איתן כבל:>
אלא אם כן זה בשקלים חדשים.

<אתי בנדלר:>
פחות משלושה חודשים.
<הילה שטרן אטיאס:>
אבל קיבלת גם הודעת SMS לפני כן?

<היו"ר איתן כבל:>
נשמה, אני לא אלבין את פניך ברבים. כשאומרים המביא דברים בשם אומרים מביא גאולה לעולם. אמרת כאן לפני דקה, קצת יותר, שאתם שולחים מייל חצי שנה לפני.
<הילה שטרן אטיאס:>
נכון. אם כבודו יסתכל אחורה במייל, אם יראה שחצי שנה לפני קיבל את ההודעה - - - אנחנו עדין רושמים לך מה התוקף כדי שכל הזמן תוכל להישאר מעודכן.

<נורית קורן (הליכוד):>
מה קורה אם אין לבן אדם מייל? זה לא מעודכן. אם זה לא מעודכן, איך הוא מקבל.
<קריאה:>
אנחנו לא יודעים. זה משהו שאנחנו יכולים לבדוק.

<היו"ר איתן כבל:>
אין לי - - 

<לאה ורון:>
אין לך שמירה אחורה חצי שנה.

<הילה שטרן אטיאס:>
זה משהוא שאנחנו יכולים לבדוק.

<היו"ר איתן כבל:>
אני בסך הכל מנסה לשתף אותך.

<אתי בנדלר:>
הממשלה מציעה שזה יהיה בכל מקרה שמונה חודשים.
<היו"ר איתן כבל:>
יש לי פה את כל המבצעי מסודרים. אני מסתכל עליהם בעיניים כלות. נמחק לי, יורד לי, והלכה עוד נסיעה. הנה, זה יפה, זה מסודר, אתה גם רואה. אי אפשר להגיד שאני עושה בזה סוג של מניפולציה.

<הילה שטרן אטיאס:>
בכל אי מייל שאתה מקבל אנחנו עדין שולחים עדכון עם תזכורת כדי שאתה תמיד תהיה מעודכן.
<לאה ורון:>
לא מדובר בזוג נעליים של "קליגולה". השאלה למה אתם מוחקים כל כך מהר את הנקודות? מדובר באלפי שקלים.

<היו"ר איתן כבל:>
אני רוצה להתקדם, גברתי, ולהתחיל את הקראה. יש לנו 5 דקות ואני רוצה לסיים. גבירותי, רק רצית לפני כן, כי בסוף הסיפור הוא, סליחה, זה כמו שחברות כרטיסי האשראי מחקו לנו את הנקודות. לא היית בפתיח ואמרתי שבהודעות שלהן לבורסה, זה היה שווה כסף. הן היו מודיעות: יש לנו בכוכבים איקס מיליארדים או מאות מיליונים שצבורים.

<אתי בנדלר:>
כלפי הלקוח זה שווה כסף. אחרת הוא לא היה מצטרף למועדון.
<היו"ר איתן כבל:>
ודאי. את פשוט מחקת לי 75 נקודות. את יכולה להגיד לי: שמע, הנקודות האלה מזכות אותך בזכות. זה כסף.

<לאה ורון:>
אני יכולה להרגיע את אדוני כי ה-75 נקודות בוודאי מזכות אותו באיזה סנדוויץ' על הטיסה.

<היו"ר איתן כבל:>
טוב, אני רוצה להזכיר לך שאני גם משלם.

<קריאה:>
יש גם דיוטי-פרי במטוס.

<היו"ר איתן כבל:>
איזו חוויית נסיעה. בדיוטי-פרי זה - - -
<נורית קורן (הליכוד):>
יש כאלה שכן עושים את זה.

<היו"ר איתן כבל:>
אני יודע. בסדר, עוברים להקראה. 

<אתי בנדלר:>
השאלה שלי, אדוני, לצורך ההקראה: מהי ההנחיה במקרה שהחברות היא לתקופה קצובה משום שאני מניחה שכיוון שההצעה אומרת ששמונה חודשים מראש צריכים לתת הודעה לשינוי בהטבות או על - - - הטבות, מתן הודעה של שמונה חודשים מראש חלה רק בהתקשרות במועדון או שהחברות היא לתקופה בלתי קצובה. ההנחה שלי היא שכל המועדונים יהפכו עכשיו לחברויות לתקופה קצובה ואז, השאלה היא מהי ההנחיה בקשר למתן הודעה?
<היו"ר איתן כבל:>
אני אגיד לכם משהו, מה אני רוצה לעשות בין קריאה שנייה ושלישית: אני רוצה להבין מהי המהות של החברות. יש כאן עניין מאד מרכזי, האם זה רק סוג של שילמתי או שבעצם יש פה – הרי ברגע שאני נכנס וכל קנייה שלי אני מייצר זכות, וזה כל העניין – זאת אומרת, אתה מקבל הנחה ואתה מייצר לעצמך זכות נצברת לפעם הבאה. זה לא רק שאתה בא וקונה וזהו. אז השלב הראשון להביא אותך אלי, אבל יש את השלב השני, שאתה צובר לעצמך את הזכויות בתוך התהליך הזה, כמו שהיה בכרטיסי אשראי. אני מניח שזה כמו ב"אל על", שאתה לא רק מקבל הנחה, אתה מקבל זכות נצברת והנקודות זה זכויות, זה לא סתם ככה. 
ולכן, אני אעשה את הדבר הבא: אנחנו נעביר את זה כמות שזה, עם הודעה של השלושה חודשים או חצי שנה מראש.

<לאה ורון:>
שמונה חודשים זה הרבה זמן.
<היו"ר איתן כבל:>
לא, זה משהו אחר. היא התכוונה ל"אל על".

<אתי בנדלר:>
הודעה שאת יכולה לנצל את ההטבות במשך שמונת החודשים הבאים.
<לאה ורון:>
אז אני אומרת ששמונה חודשים זה הרבה זמן כשמדובר על כרטיסים - -
<אתי בנדלר:>
לא לאה, את מדברת על משהו אחר. הם יתנו לך הודעה במשך איזו תקופה את עוד יכולה לנצל את ההטבות. את רוצה שהתקופה הזאת תהיה ארוכה ככל האפשר כדי שלא יגידו לך שאת יכולה לטוס רק בחודשיים הקרובים.
<לאה ורון:>
אבל שמונה חודשים נראה לי הרבה מדי.

<היו"ר איתן כבל:>
יש שני דברים: יש את אלה כמו "אל על", שהזמן, המנעד שיהיה לי לרצות אולי לחשוב הוא יותר גדול. כמו שאמרת: שלא יודיעו לי יש לך נסיעה, לחודשיים אתה יכול ממש אותה. יש את הדבר הבא, שבו דיברנו על עסקה קצובה שאומרת שאני רוצה לקבל את ההודעה אם זה לשנה, שלושה חודשים מראש והוא אומר לך: אדוני, או תממש או תאריך את התקופה, זה דבר שאנחנו חייבים לעשות.
<חנה וינשטוק טירי:>
רק לגבי החשש של היועצת המשפטית, שהתכניות יהפכו לתכניות קצובות: אני לא בטוחה שזה חשש אמתי כי החוק היום אומר שאם אתה עושה עסקה כזאת או התקשרות כזאת לתקופה קצובה, אתה  לא יכול לשנות את התנאים, זה לא באינטרס שלהם. זאת אומרת, הם רוצים לעשות אתך התקשרות, והם רוצים לשמור להם את הזכות לשנות. אם החוק היום יאמר שבעסקה קצובה אתה לא יכול לשנות, זה לא האינטרס שלהם לעשות עסקאות לשלוש שנים, לארבע שנים, שהן קצובות, ממש לא. זה אומר שהם כבולים לתנאים.
<אתי בנדלר:>
יעשו לשנה, זה הכי פשוט.
<חנה וינשטוק טירי:>
בסדר, שיתחייבו. שנה זה לא תקופה ארוכה לצרכן, לא תקופה ארוכה לעוסק. שהעוסק יתכבד לעמוד מאחוריה.

<היו"ר איתן כבל:>
למה אני רק אומר לכם – חנה, אני מבקש לבדוק באמת כי זה לא מספיק, אנחנו לא מוציאים את עצמנו לידי חובה בזה שאנחנו מודיעים ללקוח, כי הלקוח הוציא כסף. הוא הלך לקנות את החולצה המסוימת בחנות הזאת כי היא מזכה אותו. אתה לא יכול לקחת לי את הזכות הזאת ולהגיד: אוקי, לא מימשת אותה. יש לה ערך, ערך צבור של כסף. זו היתה הטענה שלי גם כלפי הכוכבים של ישראכרט. אתה בעצם מייצר איזה סוג של סכום שווה ערך כספי. אני רוצה שנבחן גם את העניין הזה. אתה לא יכול למסור למישהו: אוקי, לא מימשת, סע הביתה. מה זה? כאילו מחקתי לך זכויות שלך, זה כסף.

<חנה וינשטוק טירי:>
זה כבר התערבות במהות התנאים של התכנית. זה משהו אחר.

<היו"ר איתן כבל:>
חנה, אמרתי שאני רוצה שנחשוב על זה כי אני רוצה להזכיר לך איפה כל זה עלה לי? זה היה עם הכוכבים כי בסוף בסוף, כל קניה שביצעת, חלקנו קנו, למה? כי הם צברו. אנשים צברו שם הרבה כסף, חלק מזה למועדון הלקוחות של הנוסע המתמיד. אחר כך הם עשו עם זה טיארה בבית. התאמנו בבית. זו היתה הנסיעה שלהם, העיפו מחדר לחדר. את זה אנחנו רוצים למנוע. אנחנו לא רוצים שלא יהיה. בסך הכל אנחנו רוצים לייצר מצב של הגינות והוגנות. מי כמוך יודעת כמה רווחים נעשים על הקטנות האלה, שכשאתה אומר: מה זה שקל? מה זה חצי שקל? זה לא חצי שקל לך, זה חצי שקל במיליון עסקאות שאתה מבצע. זה סתם כסף שאתה מרוויח אותו ככה, בכיף, בלי להתאמץ בכלל, וזה לא הוגן.

בואו נעבור להקראה.

<חנה וינשטוק טירי:>
נקרא את ההצעה שאנחנו הצענו:
"הוספת סעיף 16א 1. בחוק הגנת הצרכן, התשמ"א–1981  (להלן – החוק העיקרי), אחרי סעיף 16 יבוא:


"סיום או שינוי תכנית הטבות לצרכן
16א.
(א)
בסעיף זה – 
"שינוי" – צמצום בהטבות או הזכויות הניתנות לצרכן במסגרת תכנית הטבות, בערכן, באפשרות מימושן או במשך התקופה שניתן לנצלן;
"תכנית הטבות" – התקשרות מתמשכת, שבה הצרכן נרשם לתכנית מסוג מועדון לקוחות ושמהותה היא זכות לקבל הטבות או לצבור זכויות מהעוסק או מעוסק אחר, בין אם ההצטרפות לתכנית כרוכה בתשלום ובין אם לאו."
<היו"ר איתן כבל:>
יש הערות לסעיף קטן (א)? 
הצבעה

בעד – הרוב
נגד – אין
נמנעים – אין

סעיף (א) אושר.

<היו"ר איתן כבל:>
תודה. הסעיף אושר. 

<חנה וינשטוק טירי:>

"(ב) עוסק המפעיל תכנית הטבות לתקופה בלתי קצובה, לא יסיים את התכנית ולא יערוך בה שינוי, אלא בהתאם להוראות אלה: 
(1) ישלח לצרכן הודעה על פרטי השינוי או על מועד סיום העסקה, שלושה חודשים לפחות לפני מועד כניסת השינוי לתוקף או מועד סיום העסקה.
(2)  על אף האמור בפסקה (1), ביקש העוסק לסיים או לשנות תכנית הטבות שכוללת צבירת זכויות או הטבות, ישלח העוסק לצרכן הודעה על מועד סיום התכנית או על פרטי השינוי, שמונה חודשים לפחות לפני מועד סיום העסקה או כניסת השינוי לתוקף ויאפשר לצרכן לממש את הזכויות או ההטבות, בהתאם לתנאי התכנית שנקבעו במועד ההתקשרות לתכנית ההטבות."
<אתי בנדלר:>
יש לי הערה – כשאת אומרת שמונה חודשים לפחות, הוא עלול גם לשלוח שנה לפני. זאת הערה שחשבתי עליה עכשיו. לכן, אני מציעה בין תשעה חודשים לשמונה חודשים לפני.

<חנה וינשטוק טירי:>
בסדר.

<שרון כ"ץ:>
אני לא מבינה את הלוגיקה של השמונה חודשים. זו תקופה נורא נורא ארוכה. מה עמד מאחורי - -
<אתי בנדלר:>
למשל לנצל טיסות.

<חנה וינשטוק טירי:>
בדיוק. אנחנו מדברים על מצב שבו תכנית ההטבות כוללת את האפשרות לצבור זכויות. כל רכישה מזכה אותה בנקודות, והנקודות שוות, יש להן ערך מסוים, ואני יכולה בנקודות האלה לרכוש מוצר או לקבל איזו שהיא הנחה. ולכן, כשעוסק מבקש לסיים את התכנית הזאת או לערוך בה שינוי, שינוי שהמשמעות שלו זה צמצום בזכות להשתמש בנקודות, הוא צריך לתת לצרכן פרק זמן מסוים לנצל את זה. לא תמיד צרכן יכול לנצל את זה בפרק זמן קצר, וזה כרוך – אם זה הנוסע המתמיד לקנות כרטיס טיסה, זה לא תמיד משהו שקורה שאפשר לממש בפרק זמן קצר.
<הילה שטרן אטיאס:>
אם יורשה לי רק, אני רוצה לציין שכשאתה מממש את נקודות הנוסע המתמיד, יש לך פרק זמן מסוים שבמהלכו אתה יכול להזמין את השובר אבל מרגע שהזמנת את השובר אתה יכול להזמין, אם פרק הזמן יהיה שלושה חודשים או חצי שנה שאני מודיעה לך לפני, אתה יכול באותו פרק זמן של חצי שנה או אפילו יום לפני שפגות לך הנקודות, לרכוש כרטיס טיסה שתנצל אותו שנה קדימה. ולכן, זה לא אומר שאתה בתוך החצי שנה צריך לטוס מבחינתנו. ולכן, לבוא ולומר שמונה חודשים, זה בעצם נותן לך שנה ושמונה חודשים. ולכן, אני חושבת שיש פה נטל שהוא לא סביר. מהרגע שהוצאת את השובר, יש לך שנה לממש את השובר. אתה יכול להוציא שובר לטיסה שתתרחש בעוד שנה.
<חנה וינשטוק טירי:>
לא משנה, אבל אתה כבר מתחייב. יש פה איזו שהיא התחייבות של הצרכן.
<הילה שטרן אטיאס:>
בעצם את נותנת שנה ושמונה, שזה יותר מדי.
<היו"ר איתן כבל:>
גברתי, אני לא מנפנף את הדברים שלך. אנחנו נעביר את זה, אתם תוציאו לנו פנייה מסודרת עם העניין ואנחנו נבחן את זה בין קריאה שנייה ושלישית.

<אתי בנדלר:>
אז אדוני, כרגע הנטייה היא לאשר את זה רק שבמקום שמונה חודשים לפחות יבוא בין שמונה לתשעה חודשים לפני.
<היו"ר איתן כבל:>
נכון. הם בין קריאה שנייה ושלישית יעבירו לנו את ההתייחסות שלהם. אנחנו נבחן את זה ונעסוק בזה בפעם הבאה אבל אחרי שכבר בדקנו וראינו את המשמעות.

<הילה דוידוביץ- בלומנטל:>
אתי, תוכלי להסביר עוד פעם את התשעה או שמונה חודשים כי דווקא עם יתנו שנה אולי זה טוב לצרכן.
<אתי בנדלר:>
לא, מי יזכור? זה בדיוק העניין. גם כשאנחנו ניסחנו את החוק על תקופה קצובה, שצריכים לתת הודעה מראש על סיום התקשרות לסיום תקופה קצובה, אמרנו שההודעה צריכה להיות בין לבין ימים כדי שזה יהיה עדין ריאלי שאדם יזכור.
<הילה דוידוביץ- בלומנטל:>
מצד שני, תהיה לו אולי תקופה יותר ארוכה לממש את הנקודות. אם השנה לפני במקום שמונה חודשים, אז זה יותר זמן לממש את הנקודות.
<אתי בנדלר:>
אבל מצד שני, אם ימסרו לך את זה שנה או שנה וחצי מראש, את תזכרי את זה?

<היו"ר איתן כבל:>
הארנק שלך, קחי בחשבון, כבר מרוצף בכרטיסים. את לא כל בוקר מתיישבת לפני שאת יוצאת מהבית, את מסדרת אותם ורואה מה...
<אתי בנדלר:>
לפי סדר תום ההטבות.

<לאה ורון:>
אני חושבת שתשעה חודשים זה...

<אתי בנדלר:>
נכתוב את זה ככה ושוב, אפשר לחשוב...

<היו"ר איתן כבל:>
אפשר לחשוב, נעשה מחשבה. הקניינים והקנייניות יחשבו איך זה במציאות.

הלאה. סעיף קטן (ב) אין הערות?

הצבעה

בעד – הרוב
נגד – אין
נמנעים – אין

סעיף (ב) אושר.

<היו"ר איתן כבל:>
מאשר. הלאה.

<חנה וינשטוק טירי:>
"(ג) עוסק המפעיל תכנית הטבות לתקופה קצובה לא ישנה ולא יסיים את התכנית לפני תום התקופה הקצובה."

<אתי בנדלר:>
אז כאן אדוני, מדובר על אותן חברויות שהן לתקופות מוגבלות. אני מבינה שאתה הצעת שעוסק יודיע על תוספת. עוסק יודיע לצרכן על תום התקופה הקרובה ועל אפשרותו לנצל את ההטבות לפי התכנית, בין שישה לחמישה חודשים מראש לפני תום התקופה?
<היו"ר איתן כבל:>
אני חושב שארבעה חודשים

<אתי בנדלר:>
אז בין חמישה לארבעה?

<היו"ר איתן כבל:>
כן. זה לא רחוק מדי וזה לא קרוב מדי.
<לאה ורון:>
למה זה בין אני לא הבנתי? למה זה בין ארבעה לחמישה חודשים?
<אתי בנדלר:>
כי את לא יכולה להגיד לו בדיוק ביום מסוים לשלוח את ההודעה. את צריכה לתת לו איזו שהיא גמישות כי שישה חודשים למשל יכול ליפול בחג שלא עובדים. בין ארבעה לחמישה חודשים.

<היו"ר איתן כבל:>
כל אחד מהם זה שונה. מי בעד?
הצבעה

בעד – הרוב
נגד – אין
נמנעים – אין

סעיף (ג) אושר.

<היו"ר איתן כבל:>
סעיף קטן (ג) אושר עם התוספת.

<חנה וינשטוק טירי:>
"(ד) הודעה על סיום תכנית הטבות או על שינויה כאמור בסעיף קטן (ב) תישלח לצרכן בדואר או בדואר אלקטרוני או במסרון ובלבד שהצרכן מסר פרטים אלה במועד ההתקשרות לתכנית ההטבות."
<היו"ר איתן כבל:>
אני מציע שגם יתווסף כל – היום הטכנולוגיה כל כך מתפתחת שאני אומר: ובלבד שהוא מסר - -
<חנה וינשטוק טירי:>
דווקא ממש הקלנו כי בדרך כלל בחוק הגנת הצרכן כתוב: בדואר, ורק אם יש הסכמה מפורשת אז אפשר באמצעים - ופה הקלנו. 

<היו"ר איתן כבל:>
את צודקת חנה. כן רן.
<רן מלמד:>
אני מודה שלי קשה עם המילה "ובלבד". אני חושב שכשמישהו עושה מועדון לקוחות, הוא צריך לתת את הסכמתו לקבל את המידע. ואז החובה צריכה להיות להעביר לו את המידע באחת מהדרכים שהוא מסר כשהוא הצטרף למועדון. 

<לאה ורון:>
נכון. אמרה גם מאחורה דיקלה שההודעות בדואר ממילא לא מגיעות.
<רן מלמד:>
אני חושב שזה צריך להיות הנוהל, ולא הנוהל שאם הוא מסר פרטים אז אנחנו נשלח לו.
<הילה שטרן אטיאס:>
אז איך אנחנו אמורים לשלוח אם הוא לא - -

<רן מלמד:>
הוא לא יכול להצטרף למועדון אם הוא לא מילא פרטים. אם הוא מילא פרטים, תשלחו לו. 
<הילה שטרן אטיאס:>
קורה שאדם מצטרף ואדם רושם טלפון 1111. אני אשלח עד מחר הודעות ל-1111 - - -
<רן מלמד:>
קודם כל, תעשי את העבודה שלך אבל את צריכה לשלוח.
<לאה ורון:>
- - - את צריכה הרי למלא את הפרטים.

<רן מלמד:>
אבל מישהו שעושה מועדון, אם הוא נותן פרטים - -

<היו"ר איתן כבל:>
רבותי, תודה. מה שאני אומר, שצריך להשאיר את זה כך, ושהוא יסמן את דרך ההתקשרות המועדפת עליו.
<רן מלמד:>
אז לא צריך "ובלבד".
<היו"ר איתן כבל:>
נכון. אני אומר: אלה הפרטים שלי,  תמלא, ואני מבקש שתשלחי לי רק SMS.
<אתי בנדלר:>
אחת מהדרכים שהאדם בחר. אדוני, צריכים גם לתקן את הרישא משום שההודעה, לפי מה שמוצע כאן, חלה רק על הודעה לפי סעיף קטן (ב), ומאחר שגם בסעיף קטן (ג), בהתקשרות לתקופה קצובה דרשת הודעה, צריכים להחיל את זה גם על סעיף קטן (ג).
<היו"ר איתן כבל:>
אוקי, נכון. אני יכול להצביע על (ד)?
<אתי בנדלר:>
אז אם כך, בסעיף (ד) שני שינויים לפני שאתה מצביע: קודם כל, החלת הסעיף הקטן הזה גם על הודעה לפי סעיף קטן (ג). דבר שני, ההודעה תישלח באחת מהדרכים שהלקוח ביקש.
<היו"ר איתן כבל:>
תודה. מי בעד עם התיקונים, תוספות, שינויים?

הצבעה

בעד – הרוב
נגד – אין
נמנעים – אין

סעיף (ד) אושר.

<היו"ר איתן כבל:>
הסעיף אושר. הלאה.
<חנה וינשטוק טירי:>
"(ה) הוראות סעיף זה לא יחולו על מכירה - -

<אתי בנדלר:>
רגע, לא הצבעת.

<היו"ר איתן כבל:>
הצבעתי. אמרתי, מי בעד התוספות והתיקונים וההערות? אושר.

<חנה וינשטוק טירי:>
"(ה) הוראות סעיף זה לא יחולו על מכירה מיוחדת כהגדרתה בסעיף 8, שאינה הטבה הניתנת במסגרת תכנית הטבות;"
זו השלמה להגדרה של תכנית הטבות. הגדרנו מועדון לקוחות, אנחנו באים ואומרים שהתיקון הזה לא חל על כל עסקה שהיא עסקה מיוחדת, עסקאות מבצע וכולי, בטח לא עסקאות חד-פעמיות, וגם לא עסקאות מתמשכות שהן עסקאות של מבצעים רגילים. אנחנו מדברים רק על מועדון לקוחות, איזו שהיא השלמה או חידוד.
אני חושבת שכאן, בסעיף 2 לתיקון לחוק נצטרך לדבר על העיצומים הכספיים לפני תחילה ותחולה.
<אתי בנדלר:>
רגע, קודם כל סעיף קטן (ה) אדוני מאשר?

<היו"ר איתן כבל:>
מי בעד?

הצבעה

בעד – רוב
נגד – אין
נמנעים – אין
סעיף (ה) אושר.

<היו"ר איתן כבל:>
הסעיף אושר.

<אתי בנדלר:>
אדוני, שאלנו את השאלה מה קורה אם עוסק לא מקיים את ההוראות האלה?
<לאה ורון:>
תסתכלו על ההגדרה של מכירה מיוחדת. תרשמו לכם להסתכל כי לדעתי זה שמחריגים מכירה מיוחדת - - - מכירת סוף עונה, מכירת חיסול, מכירה לרגל אירוע כל שהוא, מכירה שבה מוצעת לצרכן הטבה נוסף על הטובין או על השירותים שעבורם שילם. זה יכול בהחלט להיכנס.

<היו"ר איתן כבל:>
היא צודקת. נבדוק.

<חנה וינשטוק טירי:>
אז אמרנו: שאינה הטבה שניתנת במסגרת תכנית הטבות. ככל שזו הטבה שניתנת, זה חל.
<לאה ורון:>
גברת בנדלר לקחה על עצמה לבדוק.
<היו"ר איתן כבל:>
חנה, אין בעיה. בין שנייה לשלישית, הסעיף הזה נעשה עליו פיין טיונינג כדי שנוודא שאנחנו על זה. אם צריך, נתקן.

<אתי בנדלר:>
אדוני, סעיף 22(ג) לחוק הגנת הצרכן המצוי בפרק ה1 שעניינו אכיפה מנהלית, 22ג, עניינו עיצום כספי, וסעיף קטן (א) שבו אומר: הפר עוסק הוראה מההוראות לפי חוק זה כמפורט להלן, רשאי הממונה להטיל עליו עיצום כספי לפי הוראות פרק זה בסכום של 22,000 שקלים חדשים, ואם העוסק אינו תאגיד, בסכום של 7,000 שקלים חדשים.
אני מבינה שההצעה שהבאתם הבוקר היא להוסיף את ההפרות לפי הסעיף החדש המוצע לרשימת ההפרות שבשלן ניתן להטיל עיצום כספי כאמור, נכון חנה?
<חנה וינשטוק טירי:>
כן. לא לקחנו בחשבון את ההודעה בקצובה.
<אתי בנדלר:>
אז אפשר להוסיף את זה. תקראי מה שיש - - 
<חנה וינשטוק טירי:>
לא, קודם כל אנחנו מציעים לעשות אבחנה מבחינת המדרגים, יש שני מדרגים בחוק הגנת הצרכן. אנחנו חשבנו את ההוראות בעניין העסקה הקצובה, אם הוא מסיים, עושה שינוי בעסקה לתקופה קצובה בניגוד ל – זה יהיה במדרג החמור. לגבי ההודעות של השינויים ופרקי הזמן שקבוע, זה לעשות במדרג הנמוך. ולכן, אנחנו מציעים לומר בסעיף 22(ג) לחוק העיקרי: 1. בסעיף קטן (א), אחרי פסקה 35 יבוא: 35(א) סיים עוסק תכנית הטבות בעסקה לתקופה בלתי קצובה או ערך בה שינוי ולא פעל בהתאם להוראות סעיף 16א(ב). כלומר, לא שלח את ההודעות או לא שלח את ההודעות בהתאם.
<אתי בנדלר:>
אז כאן זה במדרג הנמוך יותר, את מציעה להוסיף גם את ההודעה בהתאם להוראות סעיף קטן (ג)?
<חנה וינשטוק טירי:>
לדעתי כן. נצטרך להוסיף פה - אנחנו נבדוק את זה מול המחלקה הפלילית.

<אתי בנדלר:>
בסדר, אנחנו רק צריכים לכתוב, הוועדה צריכה לאשר את זה. אדוני מאשר את פסקה 1, שתתייחס להודעות הן לפי סעיף קטן (ב) והן לפי סעיף קטן (ג).

<היו"ר איתן כבל:>
מי בעד?

הצבעה

בעד – הרוב
נגד – אין
נמנעים – אין

פסקה 1 אושרה.

<היו"ר איתן כבל:>
אושר. 

<אתי בנדלר:>
כמובן שאנחנו נתאים את הנוסח.

<היו"ר איתן כבל:>
בוודאי, תעשו את ההתאמות, נוסח וכל מה שצריך.

<אתי בנדלר:>
תקראי את סעיף קטן (ב).

<חנה וינשטוק טירי:>
אחרי פסקה 16 יבוא: 16א. סיים העוסק תכנית הטבות או ערך בה שינוי לפני תום התקופה הקצובה, בניגוד להוראות 16א(ג).

<אתי בנדלר:>
זאת אומרת שההפרה הזאת היא במדרג החמור ביותר. במדרג הזה העיצום הכספי, אדוני, הוא 45,000 שקלים חדשים, ולגבי יחיד 25,000 שקלים חדשים. אדוני מאשר גם את הפסקה הזאת?
<היו"ר איתן כבל:>
הצבעה

בעד – הרוב
נגד – אין
נמנעים – אין

פסקה 16א אושרה.

<היו"ר איתן כבל:>
מאשר. 

<אתי בנדלר:>
תוספת נוספת בהתאם להנחיות היושב ראש היא הוספת סעיף שעניינו, כמובן זה לא הנוסח הסופי – תיקון חוק הבנקאות שירות ללקוח, הוראות לפי סעיף 16א לחוק הגנת הצרכן, כנוסחו או בסעיף 1 לחוק זה יחולו בשינויים המחויבים גם על תאגידים. ובדברי ההסבר אנחנו נציין בהתאם להערתו של מלמד: החלת ההוראות האלה גם על גופים מפוקחים אחרים לפי חוק הפיקוח על שירותים פיננסיים (גופים מפוקחים). 
<רונן סולומון:>
אני רק רוצה לציין - מאחר והתוספת הזאת לא היתה בהצעת החוק המקורית ולא נערכנו אליה ואני גם לא יודע את ההשלכות. אני לא יודע מה זה משליך לכאן ולכאן, אני רק מבקש שאנחנו נוכל להעיר על כך לקראת הכנה לשנייה ושלישית. זו תוספת שלא היתה ורק עכשיו עלתה.
<היו"ר איתן כבל:>
אמרתי אדוני, אני פועל בהגינות – רונן, תקשיב. זה לא בדיוק שזה לא היה. אנחנו כבר עסקנו בזה - -
<רונן סולומון:>
- - -

<היו"ר איתן כבל:>
שניה. אני לא אחזור על ההרצאה שנתתי, ואני לא אקריא מתוך הפרוטוקול את מה שהקריאה לי כבר היועצת המשפטית, על ההתחייבויות של הפיקוח על הבנקים. עזוב, סמוך עלי. אני, איך אומרים? לא רוצה להלבין פניו של אף אחד. אמרתי בצורה ברורה שאנחנו נאשר את זה בקריאה ראשונה כפי שהדברים הובאו עכשיו. לקראת הקריאה השנייה והשלישית, אני מניח שגם אני אפגש עם המפקחת על הבנקים יחד עם הייעוץ המשפטי ועם הנהלת הוועדה. נשמע את מה שיש לה. אנחנו נשמיע – אני לא רוצה מצב הפוך שבו לא הכנסתי את זה, אחר כך להחזיר את זה, זה בלתי אפשרי. אני מעדיף את הדרך הזאת, ואני רוצה לדעת שאני הולך על אדני ברזל. אין משחק לא ליד, לא כאילו, לא ועדה מייעצת, ועדה מפקחת, וישנו. אני צריך לדעת שזה חלוט. אם זה חלוט, כמו שאני אראה את זה עם המענה של השלוש דקות, בבקשה. כל הדרכים או יותר נכון הכל פועל נגדכם במובן הזה שלא עמדתם בשום דבר.
<רונן סולומון:>
אני לא מדבר בשם המפקחת על הבנקים - - - אני רק מדבר שאם יהיו השלכות, אנחנו נצטרך להעלות אותן - -

<אתי בנדלר:>
בכל מקרה אתם רשאים לעשות את זה, אני רק רוצה להזכיר שאתם הוזמנתם לדיון בגלל הכוונה של היושב ראש, והדברים נאמרו, להחיל את ההוראות האלה גם על חברות האשראי.
<רונן סולומון:>
זה לא היה בנוסח הצעת החוק שמופיעה באתר הוועדה.
<היו"ר איתן כבל:>
זאת הסמכות שיש לי.
<רונן סולומון:>
בסדר גמור. אני יודע שיש לך סמכות כזאת.

<היו"ר איתן כבל:>
אנחנו לא רוצים חוק שהוא חוק נכה.
<אתי בנדלר:>
אני גם מזכירה שהיתה ישיבה קודמת, ואז אמרת את זה מפורשות.
<היו"ר איתן כבל:>
חד-משמעית. זה כתוב בפרוטוקול.
<לאה ורון:>
כתוב: נזמין נציגי בנקים וחברות כרטיסי אשראי ונאמר להם כי כוונה לקבוע כי הצעת החוק תחול גם עליהם.
<רונן סולומון:>
עוד פעם, אני מציין שהנוסח של החוק שהונח באתר הוועדה היום בבוקר - - -

<היו"ר איתן כבל:>
רונן, ולמרות זאת ואף על פי כן, אנחנו נענים לבקשתו של אדוני. אנחנו לא זורקים את אדוני. איך אומרים? רצינו רק להראות לך שאנחנו צודקים בכל מקרה. עשינו את הכל הכי שקוף, אתה יכול להגיד שלא נמסרה לך הודעה טלפונית מבעוד מועד כדי שתתארגן.
<רונן סולומון:>
- - -
<היו"ר איתן כבל:>
שמונה חודשים מראש. סעיף אחרון.

<אתי בנדלר:>
אדוני אישר?
<היו"ר איתן כבל:>
את הבנקאות אני מעלה להצבעה, את התוספת הזאת. מי בעד ירים את ידו?

הצבעה

בעד – הרוב
נגד – אין
נמנעים – אין

התוספת אושרה.

<היו"ר איתן כבל:>
אושר.

<חנה וינשטוק טירי:>
"תחילה ותחולה
2.       
(א) 
תחילתו של סעיף זה, ארבעה חודשים מיום פרסומו.
(ב)
הוראות סעיף 16א לחוק העיקרי, כנוסחו בסעיף 1 לחוק זה, - - 

<אתי בנדלר:>
וגם של החלת כל תיקוני החקיקה כאן, גם ההחלה של - - -

<חנה וינשטוק טירי:>
- - "יחולו גם על תכנית הטבות שהפעיל עוסק ערב תחילתו של חוק זה, ובלבד שלא הודיע על סיום תכנית ההטבות או על שינויה עד ליום תחילתו של חוק זה; בסעיף זה, "תכנית הטבות"" – צריך להוריד "סיום תכנית הטבות".

<איתי עצמון:>
בהגדרה נמחקה.

<אתי בנדלר:>
אז אם כך, אנחנו נעשה את ההתאמה שזה יחול גם על חוק הבנקאות.

<היו"ר איתן כבל:>
בסדר גמור. מי בעד 2 עם התוספות? תחילה ותחולה ירים את ידו?

הצבעה

בעד –  הרוב
נגד – אין
נמנעים – אין

הסעיף אושר.

<היו"ר איתן כבל:>
תודה. אושר.

<אתי בנדלר:>
יש כאן נציג אוצר?

<לאה ורון:>
לא. רפרנט תעשייה באגף התקציבים באוצר, עידו סופר, מסר שאין עלות תקציבית להצעת החוק. 

<חן פליישר:>
אפשר להתייחס לנוסח של הסעיף שעכשיו הוצע?
<היו"ר איתן כבל:>
כן גברתי, למרות שכבר אישרתי אותו.

<חן פליישר:>
אני בדקתי במקביל האם בחוק הבנקאות (שירות ללקוח) יש תקדים להפניה לסעיפים בחוק הגנת הצרכן, ובבדיקה זריזה לא מצאתי כזה ולכן - -
<אתי בנדלר:>
אני יכולה להגיד לך שגם בבדיקה איטית לא תמצאי.
<חן פליישר:>
מצוין. אז אני מציעה לשקול אם בכל זאת זה יהיה בחוק הבנקאות (שירות ללקוח), ואם הנוסח יוכל להיות כזה שפשוט נעתיק את ההוראה המהותית לתוך החוק. לשקול.
<אתי בנדלר:>
באיזה מובן?
<חן פליישר:>
שאותה הוראה תופיע בשני החוקים. המהותית. כלומר, 16א כלשונו יופיע בחוק הבנקאות (שירות ללקוח) - - 
<היו"ר איתן כבל:>
גברתי תודה. חן, אני לא פוסל כלום. אני אומר רק שאני רוצה לפעול בדרך הזו מהניסיון. בין קריאה שנייה לשלישית אנחנו נשתכנע. אנחנו לא באים בצורה של להתנגד ל... אנחנו רוצים להיות בטוחים שמה שהתכוונו בחוק אכן גם ייושם ויופעל ככתבו וכלשונו. תודה רבה לכם. הישיבה נעולה.

<הישיבה ננעלה בשעה 11:00.>

